Riżoluzzjoni tal-Parlament Ewropew tal- 10 ta’ Mejju 2011 li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima IV — Il-Qorti tal-Ġustizzja



Official Journal L 250 , 27/09/2011 P. 0090 - 0092



Riżoluzzjoni tal-Parlament Ewropew tal- 10 ta’ Mejju 2011 li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2009, Taqsima IV — Il-Qorti tal-Ġustizzja IL-PARLAMENT EWROPEW, wara li kkunsidra l-baġit ġenerali tal-Unjoni Ewropea għas-sena finanzjarja 2009 [1], wara li kkunsidra l-kontijiet annwali finali tal-Unjoni Ewropea għas-sena finanzjarja 2009 (SEC(2010) 963 – C7-0214/2010) [2], wara li kkunsidra r-rapport annwali tal-Qorti tal-Ġustizzja għall-awtorità ta’ kwittanza dwar il-verifiki interni mwettqa fis-sena 2009, wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2009, flimkien mat-tweġibiet tal-istituzzjonijiet [3], wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea [4], wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [5], u b’mod partikulari l-Artikoli 50, 86, 145, 146 u 147 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A7-0137/2011), 1. Jinnota li fl-2009 l-Qorti tal-Ġustizzja kellha approprjazzjonijiet għall-impenji disponibbli li jammontaw għal total ta’ EUR 318000000 (EUR 297000000 fl-2008), b’rata ta’ utilizzazzjoni ta’ 98,50 %, li hija ogħla mill-medja tal-istituzzjonijiet l-oħrajn (97,69 %); 2. Jinnota li matul it-tħejjija tar-rapport annwali dwar is-sena finanzjarja 2009, il-Qorti tal-Awdituri wettqet valutazzjoni fid-dettall tas-sistemi superviżorji u ta’ kontroll fil-Qorti tal-Ġustizzja u fl-uffiċċji tal-Ombudsman Ewropew u tal-Kontrollur Ewropew għall-Protezzjoni tad-Data, li inkludew l-eżami ta’ kampjun addizzjonali ta’ tranżazzjonijiet li kienu jinvolvu ħlasijiet relatati mar-riżorsi umani u ma’ nfiq amministrattiv ieħor; 3. Jinnota l-valutazzjoni fid-dettall tal-Qorti tal-Awdituri fil-Qorti tal-Ġustizzja relatata ma’ kampjun aleatorju ta’ 54 tranżazzjoni li kien ikopri firxa wiesgħa ta’ attivitajiet u dipartimenti tal-Qorti tal-Ġustizzja, li kienu jirrappreżentaw parti sostanzjali mill-baġit annwali tagħha, u li dik il-valutazzjoni kellha riżultati li fil-parti l-kbira tagħhom kienu pożittivi; 4. Jinnota li l-Qorti tal-Awdituri indikat fir-rapport annwali tagħha li l-Qorti tal-Ġustizzja naqset milli tantiċipa l-iskadenza ta’ kuntratt ta’ qafas, u ordnat servizzi li kienu jammontaw għal EUR 120000 mingħajr ma applikat proċeduri kompetittivi ta’ akkwist; ifakkar ukoll, fir-rigward tas-sena finanzjarja 2008, il-kummenti tal-Qorti tal-Awdituri rigward kuntratt konkluż għall-forniment ta’ servizzi li jenfasizzaw dgħufijiet fis-sistema interna ta’ kontroll fit-twettiq ta’ din il-proċedura ta’ sejħiet għal offerti u ksur tar-Regolament Finanzjarju u tar-Regoli Implimentattivi [6]; 5. Jieħu nota tat-tweġiba tal-Qorti tal-Ġustizzja u tal-mottivi tagħha; japprova, madankollu, is-suġġeriment tal-Qorti tal-Awdituri li l-proċeduri ta’ akkwist ikunu ppreparati u kkoordinati aħjar; 6. Jinnota li minbarra l-kummenti dwar il-kuntratt imsemmi hawn fuq konkluż għall-forniment ta’ servizzi, ir-rapport annwali tal-Qorti tal-Awdituri ma għamel l-ebda kumment ieħor rigward il-Qorti tal-Ġustizzja; 7. Ifaħħar il-kumment tal-Qorti tal-Awdituri li s-sistemi superviżorji u ta’ kontroll tal-Qorti tal-Ġustizzja relatati mal-ġestjoni u l-ħlas ta’ remunerazzjoni u allowances kienu kapaċi, b’mod ġenerali, jiskopru l-iżbalji jew l-irregolaritajiet; 8. Jinnota b’sodisfazzjon l-operat effikaċi tal-Unità għall-Verifika Interna tal-Qorti tal-Ġustizzja, il-fatt li tissorvelja l-azzjoni meħuda rigward rakkomandazzjonijiet li jkunu saru f’verifiki mwettqa fi snin preċedenti, u li r-rakkomandazzjonijiet tagħha bdew jitħaddmu kif xieraq; jinnota li twettqu żewġ verifiki fl-2009: verifika interna dwar il-ġestjoni tal-interpretazzjoni u tal-infiq rigward l-interpreti esterni, u verifika interna dwar ix-xogħlijiet tal-arti; filwaqt li jitqiesu d-diffikultajiet partikolari fil-qasam tal-interpretazzjoni, jistieden lill-Qorti tal-Ġustizzja tagħti segwitu għall-azzjoni meħuda; 9. Jilqa’ bi pjaċir iż-żieda fin-numru ta’ kawżi li tlestew mill-Qorti tal-Ġustizzja (377 sentenza u 165 ordni meta mqabbla ma’ 333 u 161 rispettivament fl-2008), u jieħu nota tal-fatt li n-numru ta’ kawżi ta’ deċiżjonijiet preliminari kien l-ogħla wieħed li qatt kien hemm (302); madankollu, jinnota li fl-2009 n-numru ta’ kawżi mressqa naqas meta mqabbel mal-2008 (561 minflok 592); jinnota li t-tul taż-żmien li jieħdu l-proċedimenti baqa’ prattikament l-istess, u jilqa’ bi pjaċir it-tnaqqis fin-numru ta’ kawżi pendenti fl-aħħar tal-2009 (741 kawża meta mqabbla ma’ 768 kawża fl-aħħar tal-2008); 10. Jinnota bi tħassib li l-Qorti Ġenerali fl-2009 wriet tnaqqis fin-numru ta’ kawżi deċiżi u żieda fit-tul ta’ żmien li jieħdu l-proċedimenti u li konsegwentament, għalkemm in-numru ta’ kawżi ġodda fl-2009 kien inqas (568 kawża ġdida meta mqabbla ma’ 629 fl-2008), l-ammont ta’ xogħol lura f’kawżi pendenti baqa’ jiżdied (minn 1178 fl-2008 għal 1191 fl-2009); 11. Jilqa’ bi pjaċir il-fatt li t-Tribunal għas-Servizz Pubbliku għalaq aktar kawżi minn qatt qabel (155 kawża), u li l-medja tat-tul ta’ żmien li jkun ħa proċediment kienet ta’ 15.1 xahar meta mqabbla ma’ 17-il xahar fl-2008, u riżultat ta’ dan in-numru ta’ kawżi pendenti kompla jonqos (minn 217 fl-2008 għal 175 fl-2009), filwaqt li n-numru ta’ applikazzjonijiet ġodda baqa’ kważi kostanti (113 fl-2009 meta mqabbel ma’ 111 fl-2008); 12. Jilqa’ bi pjaċir il-kooperazzjoni li għadha għaddejja b’suċċess fil-qasam tat-taħriġ mal-istituzzjonijiet l-oħra u mal-Iskola Amministrattiva Ewropea, kif ukoll il-kooperazzjoni interistituzzjonali effikaċi fl-iżvilupp u fl-installazzjoni tas-sistema ta’ ġestjoni integrata; 13. Jieħu nota tal-modernizzazzjoni tal-metodi ta’ ħidma tal-Qorti tal-Ġustizzja, b’mod partikolari l-kompjuterizzazzjoni tar-Reġistru tal-Qorti tal-Ġustizzja, fejn ir-Reġistru Fiżiku li jmur lura għall-1952 fl-aħħar ġie sostitwit b’Reġistru Elettroniku; iħeġġeġ lill-Qorti tal-Ġustizzja tirrapporta dwar il-progress fl-introduzzjoni ta’ żviluppi oħra tal-IT, pereżempju l-applikazzjoni "e-curia", fir-rapporti annwali tagħha li ġejjin; 14. Jinnota d-diffikultajiet li l-Qorti tal-Ġustizzja kellha fir-rigward tar-reklutaġġ ta’ interpreti kwalifikati tal-konferenzi, u l-limitazzjonijiet kif ukoll il-ħtieġa li tintuża firxa ta’ tekniki ta’ interpretazzjoni biex ikunu jistgħu jiġu ssodisfati b’mod kwalitattiv kif ukoll kwantitattiv it-talbiet kollha għal interpretazzjoni; meta titqies l-importanza tal-interpretazzjoni għat-tħaddim xieraq tal-ħidma ġudizzjarja, jistieden lill-Qorti tal-Ġustizzja tirrapporta dwar dan fir-Rapporti Annwali tagħha li ġejjin; 15. Ifaħħar il-kooperazzjoni interistituzzjonali tajba fl-oqsma tal-bini, tas-sigurtà, tal-ħarsien ambjentali u tal-ġestjoni amministrattiva; jistieden lill-Qorti tal-Ġustizzja tipprovdi aktar informazzjoni dwar l-eżitu tal-analiżi fir-rigward tal-ħtiġijiet mhux issodisfati fil-qasam tal-bini mill-perspettiva tal-2014, u dwar ir-rapport li rriżulta minn dik l-analiżi, kif ukoll dwar il-politika tal-bini tal-Qorti tal-Ġustizzja b’mod ġenerali; 16. Jilqa’ bi pjaċir il-prattika stabbilita mill-Qorti tal-Ġustizzja li tinkludi fir-Rapport Annwali tagħha tal-Attività kapitolu li jispjega s-segwitu li jkun ingħata matul is-sena għad-deċiżjonijiet preċedenti ta’ kwittanza tal-Parlament Ewropew u għar-rapporti tal-Qorti tal-Awdituri. [1] ĠU L 69, 13.3.2009. [2] ĠU C 308, 12.11.2010, p. 1. [3] ĠU C 303, 9.11.2010, p. 1. [4] ĠU C 308, 12.11.2010, p. 129. [5] ĠU L 248, 16.9.2002, p. 1. [6] Regolament tal-Kummissjoni (KE, Euratom) Nru 2342/2002 tat- 23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (ĠU L 357, 31.12.2002, p. 1). --------------------------------------------------